**Autoliiton Helsingin seudun osasto ry**

**PIKARAITIOTEIDEN YLITYSPAIKAT VARUSTETTAVA KIIREESTI VAROITUSMERKEIN**

Raide-Jokeri eli pikaraitiotie 15 aloitti toimintansa Helsingissä ja Espoossa 21. lokakuuta. Se toi mukanaan liikenteeseen uuden oudon järjestelyn, jolle on annettu nimeksi ylityspaikka.

Ylityspaikkoja on paljon. Sellainen voi vaikuttaa kiskot ylittävältä suojatieltä, mutta suojatie se ei ole. Jalankulkijoiden on ylityspaikalla annettava lähestyvälle raitiovaunulle esteetön kulku. Sääntö on itse asiassa sama, ylittipä raitiotien missä tahansa muuallakin kuin suojatiellä.

Ylityspaikkojen kohdalla päällyste on yleensä ruskea ja siihen on maalattu symbolisia valkoisia raitiovaunun kuvia. Jalankulkijoiden tulisi tästä ymmärtää, millaisesta paikasta on kysymys.

Kun jalankulkija lähtee jalkakäytävältä ylittämään ajorataa suojatietä käyttäen, suojatie voi päättyä ylityspaikkaan, jonka jälkeen kiskojen toisella puolella suojatie jälleen jatkuu. Suojateiden välissä on siis suojaton alue! Tällaista voi pitää lähes ansana tai vähintäänkin liikennesuunnitteluvirheenä.

Jotta tilanne olisi entistä sekavampi, raitioteiden yli menee paljon myös suojateitä. Niillä raitiovaunujen pitää – toisin kuin ylityspaikoilla - antaa jalankulkijoille esteetön kulku. Väärinkäsitysten mahdollisuus on ilmeinen.

Ruskea päällyste ja siinä olevat valkoiset raitiovaunun kuvat jäävät ajoittain lumen alle, eikä muita varoitusmerkkejä ole. Joillakin ylityspaikoilla on jalankulkijoille valo-opastimet, mutta sellaisia paikkoja ei ole paljon.

Autoliiton Helsingin seudun osasto pitää jalankulkijoiden valo-opastimien merkittävää lisäämistä ylityspaikoille välttämättömänä. On kuitenkin selvää, että se ei voi tapahtua kovin nopeasti, joten osaston näkemyksen mukaan kaikki ylityspaikat on ensi tilassa varustettava joka tapauksessa varoitusmerkein. Se on vähintä, mitä tällä hetkellä voidaan tehdä liikenneturvallisuuden varmistamiseksi.

*Autoliiton Helsingin seudun osasto ry, jolla on runsaat 22 000 henkilöjäsentä, toimii pääkaupunkiseudulla ja pyrkii vaikuttamaan alueellaan liikennejärjestelyiden, liikenneympäristön sekä liikenneturvallisuuden kehittämiseen.*